COMUNICAT DE PRESĂ
SNSPA încheie proiectul VerDi: 226 de studenți au făcut stagii de practică interdisciplinară și au dezvoltat competențe verzi, digitale și antreprenoriale
Școala Națională de Studii Politice și Administrative (SNSPA) a organizat pe 14 octombrie 2026 evenimentul de final al proiectului „Guvernare pentru tranzițiile verde și digitală: Stagii de practică interdisciplinară în științele sociale și management public” – VerDi (cod SMIS 317798), cofinanțat de Uniunea Europeană. Cu această ocazie au fost prezentate rezultatele celor doi ani de implementare, derulați între 1 noiembrie 2024 și 31 octombrie 2026.
Evenimentul a fost moderat de managerul proiectului și decanul Facultății de Științe Politice, conf. univ. dr. Cristian Pîrvulescu. Alături de el au luat cuvântul Oana Ion, coordonatoarea proiectului, și coordonatorii de activități. Au participat invitați din partea organizațiilor partenere, experți și studenți care au făcut parte din proiect.
Ce a însemnat VerDi
Pentru studenți, VerDi a însemnat o experiență de formare și practică interdisciplinară: module în competențe verzi, antreprenoriale și digitale, apoi stagii de practică în instituții și organizații reale. Pentru SNSPA, a însemnat o punte între facultate și piața muncii, construită împreună cu parteneri din mediul public, privat și non-profit.
Rezultatele proiectului
Proiectul a avut ca obiectiv îmbunătățirea calității programelor educaționale ale SNSPA prin activități interdisciplinare de practică, orientate spre competențe profesionale și transversale relevante pentru piața muncii. Cu un buget de 4.821.106,99 lei, VerDi a ajuns la 226 de studenți și masteranzi din toate structurile academice ale SNSPA: Facultatea de Administrație Publică, Facultatea de Comunicare și Relații Publice, Facultatea de Management, Facultatea de Științe Politice și Departamentul de Relații Internaționale și Integrare Europeană.
Participanții au urmat module de formare în competențe verzi (GreenComp), antreprenoriale (EntreComp) și digitale (DigComp), au participat la ateliere de dezvoltare a competențelor socio-emoționale și a competențelor profesionale și transversale, apoi la stagii de practică alături de 14 parteneri:
Sectorul public: Parlamentul României – Camera Deputaților, Ministerul Economiei, Digitalizării, Antreprenoriatului și Turismului, Institutul Național de Administrație.
Sectorul privat: Bittnet Systems, Campaigns, Libra Internet Bank, Mavericks Ads.
Sectorul non-profit: Asociația Pro Democrația, Centrul de Studii în Idei Politice, Centrul FILIA, ESGA România, Jesuit Refugee Service, Roma Education Fund, Step by Step.
Platforma SkillsHub
Unul dintre cele mai valoroase produse ale proiectului este viitoarea platformă SkillsHub. Ea va conecta studenții direct cu organizațiile care oferă locuri de practică și oportunități profesionale, prelungind impactul proiectului după finalizarea lui.
SNSPA mulțumește studenților, partenerilor de practică, colegilor și echipei de proiect pentru contribuția la reușita proiectului.
Proiectul „Guvernare pentru tranzițiile verde și digitală. Stagii de practică interdisciplinară în științele sociale și management public” – VerDi este cofinanțat de Uniunea Europeană, prin Fondul Social European+, Programul Educație și Ocupare, având codul MySmis 317798.
Contact: verdi@politice.ro | https://snspa.ro/cercetare/proiecte/verdi/




